paragraph_text: Johna Daltona (1766 g.- 1844.g.) možemo smatrati ocem moderne kemije. Prvi je postavio postulate na kojima se može graditi kemijska znanost a prestaje biti filozofija. Od grčkih filozofa Leukipa i Demokrita preuzeo je pojam "atom" (grč. atomos = nedjeljiv). Na radovima A. L. Lavoisiera (Zakon o održanju mase), Josepha Prousta (Zakon stalnih omjera masa), Jeremias Benjamina Richtera (Zakon spojnih masa), nastavio je istraživanja i došao do "Zakona o umnoženim omjerima masa", koji je objavio 1802. g. Svoju proširenu teoriju iznio je 1808. u knjizi "A New System of Chemical Philosophy".